Legal Document

Category: 179

Text:
Εσωτερικός Κανονισμός Εργαστηρίων του Τμήματος Ναυπηγών Μηχανολόγων Μηχανικών του Εθνικού Μετσοβείου Πολυτεχνείου.Άρθρο 1 Τα εργαστήρια (α) Ναυτικής και Θαλάσσιας Υδροδυναμικής, (β) Ναυτικής Μηχανολογίας και (γ) Ναυπηγικής Τεχνολογίας, του Τμήματος Ναυπηγών Μηχανολόγων Μηχανικών του Εθνικού Μετσοβίου Πολυτεχνείου διέπονται από τον παρόντα εσωτερικό κανονισμό λειτουργίας. Άρθρο 2 Κάθε εργαστήριο έχει ως αποστολή: 1.Την κάλυψη των διδακτικών αναγκών σε προπτυχιακό και μεταπτυχιακό επίπεδο του Τμήματος Ναυπηγών Μηχανολόγων Μηχανικών καθώς και άλλων Τμημάτων του Εθνικού Μετσοβίου Πολυτεχνείου στα γνωστικά αντικείμενα που καλύπτει καθένα από αυτά. 2.Τη συνεργασία με Ελληνικά και Αλλοδαπά Ακαδημαϊκά Ιδρύματα και Ερευνητικά Κέντρα, επιστημονοτεχνικούς και άλλους σχετικούς φορείς σε περιοχές κοινού ενδιαφέροντος. 3.Την οργάνωση σεμιναρίων, συμποσίων, συνεδρίων, διαλέξων καθώς και την πραγματοποίηση δημοσιεύσεων και εκδόσεων. 4.Την παροχή υπηρεσιών κατά τα προβλεπόμενα στο Π.Δ. 159/1984 (Α53). 5.Τη συνεργασία με σχετικές δημόσιες υπηρεσίες, δήμους, κοινότητες και άλλους κοινωνικούς και επιστημονικούς φορείς, και τη συμβολή του Εργαστηρίου στη μελέτη προβλημάτων ανάπτυξης της χώρας. Άρθρο 3 1.Το προσωπικό κάθε Εργαστηρίου αποτελείται από το Διευθυντή του και τα μέλη Ε.Δ.Π. και Ε.Δ.Τ.Π. που ύστερα από απόφαση της Γ.Σ. του Τμήματος Ναυπηγών Μηχανολόγων Μηχανικών έχουν ενταχθεί σε αυτό. 2.Στο Εργαστήριο μπορούν να ενταχθούν και μέλη Δ.Ε.Π. του Τμήματος Ναυπηγών Μηχανολόγων Μηχανικών που το γνωστικό και ερευνητικό τους αντικείμενο είναι σχετικό με εκείνο του Εργαστηρίου, ύστερα από αίτησή τους και απόφαση της Γ.Σ. του Τμήματος. Η ένταξη ενός μέλους Δ.Ε.Π. στο Εργαστήριο του δίνει τα δικαιώματα που περιγράφονται στα επόμενα άρθρα του παρόντος και του δημιουργεί την υποχρέωση να συμβάλει στην ανάπτυξη του εργαστηρίου τόσο από επιστημονικής, όσο και από διοικητικής άποψης. Άρθρο 4 1.Κάθε εργαστήριο διοικείται από το Διευθυντή που ορίζεται σύμφωνα με τις διατάξεις του άρθρου 28 παρ. 22 του Ν. 2083/92 (Α 159). 2.Ο Διευθυντής μπορεί να ορίζει, με σύμφωνη γνώμη τους, μέλη του Δ.Ε.Π., Ε.Δ.Π. ή Ε.Δ.Τ.Π. ως υπεύθυνους μονάδων του εργαστηρίου ή των δραστηριοτήτων του, ως και της ασφάλειας των εγκαταστάσεών του. Άρθρο 5 1.Κάθε εργαστήριο λειτουργεί κατά το κανονικό ωράριο λειτουργίας των Ε.Μ.Π. 2.Με απόφαση του Διευθυντή του εργαστηρίου ρυθμίζεται η χρήση των εγκαταστάσεων και του εξοπλισμού του εργαστηρίου εκτός των κανονικών ωρών λειτουργίας. 3.Για την απρόσκοπτη λειτουργία του εργαστηρίου, ο Διευθυντής του προβαίνει ανά τρίμηνο σε προγραμματισμό των προς εκτέλεση εργασιών, λαμβάνοντας υπόψη του την παρ. 2 του άρθρου 6 του παρόντος και την ακόλουθη σειρά προτεραιότητας: 1)διδακτικές ανάγκες μαθημάτων (β) διπλωματικές και διδακτορικές εργασίες (γ) ερευνητικά προγράμματα και (δ) συναφείς δραστηριότητες (π.χ. παροχή τεχνικών υπηρεσιών). Άρθρο 6 1.Χρήση των εγκαταστάσεων κάθε εργαστηρίου μπορεί να γίνεται από προπτυχιακούς και μεταπτυχιακούς σπουδαστές και μέλη Δ.Ε.Π. ή Ε.Δ.Π. του Ε.Μ.Π. και άλλων Ιδρυμάτων Τριτοβάθμιας Εκπαίδευσης, σύμφωνα με τις αρχές που περιέχονται στο παρόν άρθρο. 2.Η ακαδημαϊκή χρήση των εγκαταστάσεων και του εξοπλισμού των Εργαστηρίου από μέλη Δ.Ε.Π. και Ε.Δ.Π. γίνεται ύστερα από απόφαση του Διευθυντή του και σύμφωνα με την ακόλουθη σειρά προτεραιότητας: 1)Μέλη Δ.Ε.Π. και Ε.Δ.Π. ενταγμένα στο εργαστήριο. 2)Μέλη Δ.Ε.Π. και Ε.Δ.Π. ενταγμένα στον Τομέα στον οποίο ανήκει το εργαστήριο. 3)Μέλη Δ.Ε.Π. και Ε.Δ.Π. του Τμήματος. 4)Μέλη Δ.Ε.Π. του Ε.Μ.Π. και 5)Μέλη Δ.Ε.Π. από άλλα Α.Ε.Ι. 3.Η αυτόνομη χρήση των εγκαταστάσεων και του εξοπλισμού του εργαστηρίου από μέλη Ε.Δ.Π. του Τμήματος γίνεται στα πλαίσια εκπόνησης των διδακτορικών διατριβών τους. 4.Σε περίπτωση διαφωνίας μεταξύ μέλους Δ.Ε.Π. ή Ε.Δ.Π. και του Διευθυντή του εργαστηρίου για θέματα σχετικά με τη χρήση των εγκαταστάσεων και του εξοπλισμού του εργαστηρίου, το θέμα παραπέμπεται στα αντίστοιχα συλλογικά όργανα, ως εξής: 1)Στη Γενική Συνέλευση του Τομέα αν το μέλος Δ.Ε.Π. ή Ε.Δ.Π. ανήκει στον ίδιο Τομέα με το εργαστήριο. 2)Στο Δ.Σ. του Τμήματος αν το μέλος Δ.Ε.Π. ή Ε.Δ.Π. ανήκει σε άλλο Τομέα του Τμήματος και 3)Στο Πρυτανικό Συμβούλιο αν το μέλος Δ.Ε.Π. ανήκει σε άλλο Τμήμα του Ε.Μ.Π. 5.Η χρήση του Εργαστηρίου από μέλη Δ.Ε.Π. στα πλαίσια επιχορηγούμενου ερευνητικού προγράμματος γίνεται σύμφωνα με τον κανονισμό επιχορηγούμενης έρευνας του Ε.Μ.Π. 6.Η χρήση των εγκαταστάσεων και του εξοπλισμού του εργαστηρίου από προπτυχιακούς και μεταπτυχιακούς σπουδαστές γίνεται: 1)για τις διδακτικές ανάγκες μαθημάτων, όπως αυτές καθορίζονται από τη Γενική Συνέλευση του Τμήματος Ναυπηγών Μηχανολόγων Μηχανικών, 2)για την εκπόνηση διπλωματικών και διδακτορικών εργασιών, 3)για την εκτέλεση εργασιών στα πλαίσια εγκεκριμένων ερευνητικών προγραμμάτων. Για τις περιπτώσεις (β) και (γ) απαιτείται απόφαση του Διευθυντή του εργαστηρίου, για την οποία λαμβάνεται υπόψη η ίδια σειρά προτεραιότητας με εκείνη της παραγράφου 2 του παρόντος άρθρου, αναφορικά με τον επιβλέποντα τη διπλωματική ή διδακτορική εργασία ή με τον επιστημονική υπεύθυνο του προγράμματος. Η χρήση από σπουδαστές γίνεται για τις περιπτώσεις (β) και (γ) με ευθύνη του επιβλέποντος μέλους Δ.Ε.Π. Άρθρο 7 1.Οι πόροι κάθε εργαστηρίου προέρχονται: 1)Από τις πιστώσεις Δημοσίων Επενδύσεων και Τακτικού Προϋπολογισμού του Ε.Μ.Π., οι οποίες διατίθενται σύμφωνα με την παράγραφο 2 άρθρο 9 του Ν. 1268/82. 2)Από ερευνητικά προγράμματα, σύμφωνα με τον κανονισμό επιχορηγούμενης έρευνας του Ε.Μ.Π. 3)Από κάθε άλλη πηγή, ύστερα από απόφαση της Γενικής Συνέλευσης του Τμήματος. 2.Οι καθαρές πρόσοδοι του εργαστηρίου διατίθενται, με αποφάσεις του Διευθυντή, για τη βελτίωση του εξοπλισμού και των εγκαταστάσεων του, καθώς και για τις σχετικές με το εργαστήριο εκπαιδευτικές ανάγκες και για τις ερευνητικές ανάγκες των μελών του. Άρθρο 8 1.Για τις ανάγκες κάθε εργαστηρίου τηρούνται τα ακόλουθα βιβλία και στοιχεία: 1)Βιβλίο Πρωτοκόλλου. 2)Βιβλίο Απογραφής Οργάνων. 3)Αρχείο Δημοσιεύσεων Μελών του εργαστηρίου. 4)Αρχείο Τεχνικών Εκθέσεων. 5)Φάκελλος Οικονομικών Στοιχείων. 2.Με απόφαση του Διευθυντή του εργαστηρίου είναι δυνατό να ορίζονται εκτός των ανωτέρω και άλλα βιβλία ή στοιχεία που κρίνονται αναγκαία για την εύρυθμη λειτουργία του εργαστηρίου. Άρθρο 9 Χώρος εγκατάστασης Χώροι εγκατάστασης κάθε εργαστηρίου είναι οι χώροι που παραχωρούνται για τη διεξαγωγή του έργου του και ειδικότερα οι χώροι των ειδικών εγκαταστάσεων με τα όργανα και το λοιπό τεχνικό εξοπλισμό για τη διενέργεια των ερευνητικών προγραμμάτων και των εργαστηριακών ασκήσεων. Στο χώρο εγκατάστασης υπάρχει πινακίδα με τον τίτλο του εργαστηρίου και το ονοματεπώνυμο του Διευθυντή. Στον Υπουργό Εθνικής Παιδείας και Θρησκευμάτων αναθέτουμε τη δημοσίευση και εκτέλεση του παρόντος διατάγματος.